62023CJ0143_RES
Cás C-143/23
KIagusFAvVolkswagen Bank GmbHagusMercedes-Benz Bank AG
(iarraidh ar réamhrialú ó Landgericht Ravensburg (an Ghearmáin))
Breithiúnas na Cúirte (an Ceathrú Dlísheomra) an 30 Deireadh Fómhair 2025
(Tarchur chun réamhrialú – Cosaint tomhaltóirí – Comhaontú creidmheasa maidir le mótarfheithicil a cheannach – Treoir 2008/48/CE – Airteagal 10(2)(l) – Ceanglais a bhaineann leis an bhfaisnéis atá le cur san áireamh sa chomhaontú – Oibleagáid an ráta úis mainneachtana a shonrú – Airteagal 14(1) – An ceart chun tarraingt siar – Tús na tréimhse tarraingthe siar i gcás nach luaitear an ráta úis mainneachtana – Cineál mí-úsáideach a bhaineann le feidhmiú an chirt chun tarraingt siar – Iarmhairtí a bhaineann le feidhmiú an chirt chun tarraingt siar i gcomhthéacs comhaontú creidmheasa atá nasctha le conradh ceannaigh feithicle – Oibleagáidí an tomhaltóra i ndáil leis an gcrediúnaí – Modh chun cúiteamh as caillteanas luacha earraí arna maoiniú a ríomh – Airteagal 14(3)(b) – Ús a íoc tar éis comhaontú creidmheasa atá nasctha le conradh chun earraí a sholáthar a tharraingt siar)
Cosaint tomhaltóirí – Comhaontuithe creidmheasa le haghaidh tomhaltóirí – Treoir 2008/48 – Ceanglais a bhaineann leis an bhfaisnéis le bheith san áireamh sa chomhaontú – Oibleagáid an ráta úis mainneachtana a luaitear i bhfoirm céatadán sonrach – Easpa faisnéise maidir leis an ráta úis mainneachtana sa chomhaontú nó maidir leis an ráta sin a chur in iúl don tomhaltóir ina dhiaidh sin – Gan an tréimhse tarraingthe siar a spreagadh
(Treoir 2008/48 ó Pharlaimint na hEorpa agus ón gComhairle, aithrisí 7, 9 agus 31 agus Airteagal 10(2)(l) agus an dara fomhír d’Airteagal 14(1)(b))
(féach míreanna 66-75, an chuid oibríochtúil 1)
Cosaint tomhaltóirí – Comhaontuithe creidmheasa le haghaidh tomhaltóirí – Treoir 2008/48 – Ceanglais a bhaineann leis an bhfaisnéis le bheith san áireamh sa chomhaontú – Oibleagáid an ráta úis mainneachtana a luaitear i bhfoirm céatadán sonrach – Easpa faisnéise maidir leis an ráta úis mainneachtana sa chomhaontú nó maidir leis an ráta sin a chur in iúl don tomhaltóir ina dhiaidh sin – Gan an tréimhse tarraingthe siar a spreagadh – Feidhmiú mí-úsáideach an chirt chun tarraingt siar ag an tomhaltóir mar gheall ar a iompar idir tabhairt i gcrích an chonartha agus an tarraingt siar – Easnamh
(Treoir 2008/48 ó Pharlaimint na hEorpa agus ón gComhairle, Airteagal 10(2)(l) agus 14(1))
(féach míreanna 78-79, 82-85, an chuid oibríochtúil 2)
Cosaint tomhaltóirí – Comhaontuithe creidmheasa le haghaidh tomhaltóirí – Treoir 2008/48 – An ceart chun tarraingt siar – Iarmhairtí a bhaineann le comhaontú creidmheasa atá nasctha le conradh ceannaigh feithicle a tharraingt siar – Cúiteamh as caillteanas luacha atá le híoc ag an tomhaltóir leis an gcreidiúnaí nuair a thugtar an fheithicil ar ais – Modh ríofa – Casdlí náisiúnta lena bhforáiltear do phraghas dár cheannaigh an trádálaí an fheithicil ar a thabhairt ar ais a bhaint ón bpraghas ar a díoladh an fheithicil – Do-ghlacthacht – Coinníoll
(Treoir 2008/48 ó Pharlaimint na hEorpa agus ón gComhairle, Airteagal 3(n), 10(2)(l) agus 14(1))
(féach míreanna 89-100, an chuid oibríochtúil 3)
Cosaint tomhaltóirí – Comhaontuithe creidmheasa le haghaidh tomhaltóirí – Treoir 2008/48 – An ceart chun tarraingt siar – Iarmhairtí a bhaineann le comhaontú creidmheasa atá nasctha le conradh ceannaigh feithicle a tharraingt siar – Comhchuibhiú iomlán leis na rialacha a bhaineann leis na hiarmhairtí sin – Easnamh
(Treoir 2008/48 ó Pharlaimint na hEorpa agus ón gComhairle, aithris 35 agus Airteagal 2(1), 3(n) 14(3)(b))
(féach míreanna 103-110, an chuid oibríochtúil 4)
Cosaint tomhaltóirí – Comhaontuithe creidmheasa le haghaidh tomhaltóirí – Treoir 2008/48 – An ceart chun tarraingt siar – Iarmhairtí a bhaineann le comhaontú creidmheasa atá nasctha le conradh ceannaigh feithicle a tharraingt siar – Reachtaíocht náisiúnta lena gceanglaítear ar an tomhaltóir an t-ús atá le híoc don tréimhse idir íocaíocht na gcistí agus an fheithicil a thabhairt ar ais a íoc leis an gcreidiúnaí – Inghlacthacht
(Treoir 2008/48 ó Pharlaimint na hEorpa agus ón gComhairle, aithris 8 agus Airteagal 14(1) agus 3(b))
(féach míreanna 113-119, an chuid oibríochtúil 5)
Résumé
Ar iarraidh ar réamhrialú ó Landgericht Ravensburg (an Chúirt Réigiúnach, Ravensburg, an Ghearmáin), rialaíonn an Chúirt Bhreithiúnais, i bhfianaise Threoir 2008/48, (
1
) maidir le túsphointe na tréimhse tarraingt siar agus maidir leis an bhféidearthacht feidhmiú an chirt chun tarraingt siar ag an tomhaltóir a aicmiú mar bheith mí-úsáideach i ndáil le comhaontú creidmheasa atá nasctha le conradh ceannaigh feithicle. Thairis sin, scrúdaíonn sí na hiarmhairtí a bhaineann le feidhmiú an chirt sin agus sonraítear, go háirithe, oibleagáidí an tomhaltóra i ndáil leis an gcrediúnaí.
I gcomhréir lena n-iarrataí an 1 Márta 2019 agus an 30 Samhain 2017, thug KI agus FA comhaontuithe creidmheasa i gcrích le Mercedes-Benz Bank agus Volkswagen Bank (‘na bainc atá i gceist’) faoi seach chun mótarfheithicil a cheannach lena húsáid go príobháideach. Ag gníomhú mar idirghabhálaithe creidmheasa na mbanc atá i gceist, íocadh méideanna na n-iasachtaí go díreach leis na trádálaithe mótarfheithiclí ónar ceannaíodh na feithiclí. Níor luadh in aon cheann de na comhaontuithe creidmheasa, i bhfoirm figiúr céatadáin, an ráta úis mainneachtana is infheidhme tráth a tugadh i gcrích iad.
Tar éis dóibh réamhíocaíochtaí agus íocadh tráthchodanna míosúla an chreidmheasa a dhéanamh, chuir KI agus FA in iúl, i litreacha an 31 Deireadh Fómhair 2019 agus an 20 Iúil 2020, gur fheidhmigh siad a gceart chun tarraingt siar i ndáil leis na comhaontuithe creidmheasa atá i gceist. Mheas siad nár cuireadh tús leis an tréimhse tarraingt siar dá bhforáiltear leis an dlí náisiúnta go fóill ar an bhforas nár luadh sna comhaontuithe sin, i bhfoirm céatadán sonrach, an ráta úis mainneachtana.
Thug Ki agus FA caingean os comhair na cúirte a rinne an tarchur lena n-iarrtar go n-aisíocfaí tráthchodanna míosúla na hiasachta a íocadh go dtí a dtarraingt siar ó na comhaontuithe creidmheasa atá i gceist agus na réamhíocaíochtaí a íocadh leis an tradálaí, agus go ndearbhófaí nach bhfuil siad faoi dhliteanas i leith aon mhéid faoi na comhaontuithe sin, bíodh sé sin an caipiteal a fuarthas ar iasacht nó an t-ús, mar thoradh ar an tarraingt siar sin. Ó thaobh KI de, mhaígh sé freisin nach raibh air aon chúiteamh a íoc as dímheas na feithicle a ceannaíodh.
Fiafraíonn an chúirt a rinne an tarchur, ar dtús, an bhféadfaidh an creidiúnaí, i gcás ina bhfeidhmíonn an t-iasachtaí a cheart chun tarraingt siar i ndáil le comhaontú creidmheasa atá nasctha le conradh ceannaigh feithicle, cúiteamh a éileamh as caillteanas luacha na feithicle sin agus, i gcás inarb iomchuí, méid an chúitimh. Ina dhiaidh sin, tá amhras uirthi maidir le túsphointe na tréimhse tarraingt siar in éagmais tagairt don ráta úis mainneachtana is infheidhme tráth a tugadh na comhaontuithe creidmheasa atá i gceist i gcrích. Thairis sin, tá amhras ar an gcúirt a rinne an tarchur maidir leis an bhféidearthacht go n-aicmeofaí feidhmiú a chirt chun tarraingt siar ag an tomhaltóir mar bheith mhí-úsáideach i gcás ina leanann sé an fheithicil a úsáid go dtí go dtugann na cúirteanna náisiúnta rialú ar bhailíocht na tarraingthe siar agus go ndiúltaíonn sé cúiteamh a íoc as caillteanas luach na feithicle mar thoradh ar a húsáid. Ar deireadh, fiafraíonn sí an ndearnadh comhchuibhiú iomlán ar oibleagáid an iasachtaí ús ar chaipiteal a íoc, lena n-áirítear i gcás ina bhfuil an creidmheas maoinithe nasctha le conradh chun earraí a cheannach le Treoir 2008/48. I gcás ina dtabharfar freagra diúltach, fiafraíonn an chúirt a rinne an tarchur an bhfuil sé ag luí leis an Treoir sin go gceanglófaí ar an iasachtaí, tar éis fheidhmiú a chirt chun tarraingt siar i ndáil le comhaontú creidmheasa atá nasctha le conradh ceannaigh feithicle, an t-ús a comhaontaíodh sa chéad chomhaontú sin a íoc don tréimhse idir íocaíocht na gcistí le díoltóir na feithicle i leith na hiasachta agus an tráth a thugtar an fheithicil sin ar ais don chreidiúnaí nó don díoltóir.
Measúnú na Cúirte
Sa chéad áit, agus rialú á thabhairt maidir le túsphointe na tréimhse tarraingthe siar, (
2
) meabhraíonn an Chúirt Bhreithiúnais nach dtosóidh an tréimhse tarraingthe siar ach ar an lá, go háirithe, a fuair an tomhaltóir an fhaisnéis dá bhforáiltear in Airteagal 10 de Threoir 2008/48. (
3
) Dá bhrí sin, i gcás inar léir go bhfuil faisnéis arna cur ag an gcreidiúnaí ar fáil don tomhaltóir de bhun Airteagal 10(2) den Treoir sin neamhiomlán nó mícheart, ní chuirfear tús leis an tréimhse sin ach amháin más rud é nach bhféadfaí cineál neamhiomlán nó mícheart na faisnéise sin difear a dhéanamh do chumas an tomhaltóra measúnú a dhéanamh ar mhéid na gcearta agus na n-oibleagáidí a tugadh dó leis an Treoir atá i gceist. Ní mór, áfach, cás ina soláthraítear faisnéis neamhiomlán nó mhícheart a idirdhealú ó chás ina bhfuil an fhaisnéis is gá in easnamh.
Maidir leis an tagairt i gcomhaontú creidmheasa don ráta úis mainneachtana is infheidhme tráth a tugadh an comhaontú sin i gcrích, tugann an Chúirt Bhreithiúnais faoi deara go gcuireann an oibleagáid an ráta sin a chur in iúl i bhfoirm céatadán sonrach (
4
) ar chumas an tomhaltóra a bheith ar an eolas faoi iarmhairtí íocaíocht dhéanach a d’fhéadfadh a bheith ann. Dealraíonn sé go bhfuil sé fíor-riachtanach go luaitear an ráta úis sin i bhfoirm céatadán sonrach chun go bhféadfaidh an tomhaltóir measúnú a dhéanamh ar mhéid a ghealltanais chonarthaigh, go háirithe maidir leis na hiarmhairtí airgeadais a d’fhéadfadh eascairt as mainneachtain a oibleagáid maidir le híocaíocht a chomhlíonadh nó as moill ar an oibleagáid sin a chomhlíonadh. Dá bhrí sin, d’fhéadfadh an fhaisnéis sin difear a dhéanamh ní hamháin do chinneadh an tomhaltóra maidir leis an gcomhaontú a thabhairt i gcrích, ach freisin dá chumas bainistiú aisíocaíocht na hiasachta a fuarthas a eagrú. Dá réir sin, rialaíonn an Chúirt Bhreithiúnais nach gcuirtear tús leis an tréimhse tarraingt siar a leagtar síos in Airteagal 14(1) de Threoir 2008/48 i gcás nach luaitear sa chomhaontú creidmheasa, i bhfoirm céatadán sonrach, an ráta úis mainneachtana is infheidhme tráth a tugadh an comhaontú sin i gcrích, fad nár cuireadh an fhaisnéis sin in iúl go cuí don tomhaltóir.
Sa dara háit, scrúdaíonn an Chúirt Bhreithiúnais an cheist maidir leis an bhfeidhmiú mí-úsáideach a d’fhéadfadh an tomhaltóir a bhaint as a cheart chun tarraingt siar. Tar éis di a mheabhrú nach féidir brath ar rialacha dhlí an Aontais chun críocha mí-úsáide nó calaoiseacha, cuireann sí in iúl nach bhféadfar an creidiúnaí a mheas go bailí, mar gheall ar thréimhse shuntasach ama idir tabhairt i gcrích an chonartha agus feidhmiú an chirt chun tarraingt siar, gur bhain an tomhaltóir mí-úsáid as an gceart sin, i gcás nár áiríodh ceann de na sonraí sainordaitheacha dá dtagraítear in Airteagal 10(2) de Threoir 2008/48 sa chomhaontú creidmheasa agus nár cuireadh in iúl go cuí é ina dhiaidh sin, gan beann ar cé acu a bhí nó nach raibh an tomhaltóir sin ar an eolas faoina cheart chun tarraingt siar. Sna himthosca sin, ní féidir le creidiúnaí a phléadáil go bhfuil feidhmiú an chirt chun tarraingt siar mí-úsáideach, i gcás nach luaitear sa chomhaontú creidmheasa, i bhfoirm céatadán sonrach, an ráta úis mainneachtana is infheidhme tráth a thabhairt i gcrích, atá i measc na sonraí sainordaitheacha sin. I gcás den sórt sin, níor cuireadh tús leis an tréimhse tarraingthe siar. Dá bhrí sin, tagann an Chúirt ar an gconclúid go gcuirtear cosc le hAirteagal 14(1) de Threoir 2008/48 ar an gcreidiúnaí feidhmiú mí-úsáideach an chirt chun tarraingt siar ag an tomhaltóir a phléadáil go bailí mar gheall ar iompar an tomhaltóra idir an comhaontú a thabhairt i gcrích agus feidhmiú an chirt chun tarraingt siar, nó fiú tar éis an fheidhmithe sin, i gcás nár luadh, i bhfoirm céatadán sonrach, an ráta úis mainneachtana is infheidhme tráth a tugadh an comhaontú sin i gcrích sa chomhaontú creidmheasa agus nár cuireadh in iúl go cuí é ina dhiaidh sin ach oiread.
Sa tríú háit, measann an Chúirt go gcuirtear cosc le hAirteagal 14(1) de Threoir 2008/48, arna léamh i bhfianaise phrionsabal na héifeachtachta, ar chásdlí náisiúnta ar dá réir, i gcás ina bhfeidhmíonn an tomhaltóir an ceart chun tarraingt siar i ndáil le comhaontú creidmheasa atá nasctha le conradh ceannaigh feithicle, go ríomhtar méid an chúitimh as caillteanas luacha atá le híoc ag an tomhaltóir sin leis an gcreidiúnaí nuair a thugtar an fheithicil ar ais tríd an bpraghas dár cheannaigh an trádálaí an fheithicil ar a tabhairt ar ais a bhaint ón bpraghas ar ar dhíol an trádálaí an fheithicil tráth a cheannaigh an tomhaltóir sin í, ar choinníoll go n-áirítear leis an modh ríofa sin tosca nach mbaineann leis an úsáid a bhaineann an tomhaltóir as an bhfeithicil sin.
Agus í ag teacht ar an gconclúid sin, cuireann an Chúirt Bhreithiúnais in iúl nach bhfuil aon fhoráil i dTreoir 2008/48 lena rialaítear na hiarmhairtí a bhaineann le feidhmiú a chirt chun tarraingt siar ag an tomhaltóir i ndáil le comhaontú creidmheasa nasctha maidir leis an gcomhaontú chun earraí a sholáthar. Dá bhrí sin, is faoi na Ballstáit atá sé ceisteanna a bhaineann le hearraí arna maoiniú ag an gcreidmheas a thabhairt ar ais nó aon cheist ghaolmhar eile a réiteach, ar choinníoll nach mbainfear an bonn d’éifeachtúlacht agus d’éifeachtacht an chirt sin leis an reachtaíocht náisiúnta agus an cásdlí lena rialaítear iarmhairtí fheidhmiú an chirt tarraingt siar, go dtí go mbeidh sé dodhéanta nó ródheacair an ceart sin a fheidhmiú. B’amhlaidh an cás dá mba rud é go ndealródh sé go raibh méid an chúitimh as caillteanas luacha earraí, atá le híoc ag an tomhaltóir leis an gcreidiúnaí nuair a tugadh na hearraí ar ais, díréireach le praghas ceannaigh na n-earraí sin.
Sa chomhthéacs sin, sonraíonn an Chúirt Bhreithiúnais nach mór measúnú ar chomhréireacht an chúitimh a fhéadfar a éileamh ón tomhaltóir tar éis fheidhmiú a cheart chun tarraingt siar ar bhonn anailís mhionsonraithe, agus na rialacha mionsonraithe a bhaineann le húsáid na n-earraí lena mbaineann agus bail na feithicle tráth a thugtar ar ais í á gcur san áireamh, go háirithe maidir le haon mheath meicniúil nó athrú aeistéitiúil a eascraíonn as an úsáid sin. I ndáil leis sin, ós rud é go bhféadfadh an cúiteamh a chinnfear amhlaidh a bheith ard i ndáil leis an bpraghas ar ar cheannaigh an tomhaltóir an fheithicil, ní féidir a shuíomh, ann féin, go bhfuil an cúiteamh sin díréireach agus go bhfágann modh ríofa an chúitimh sin go bhfuil sé dodhéanta nó ródheacair an ceart chun tarraingt siar a fheidhmiú. Foráiltear leis go léirítear go hoibiachtúil le méid an chúitimh sin dímheas iarbhír na feithicle sin a eascraíonn as a húsáid ag an tomhaltóir agus ar a bail tráth a thugtar ar ais í.
Os a choinne sin, ní féidir measúnú a dhéanamh ar dhímheas na feithicle sin a eascraíonn as a húsáid ag an tomhaltóir le modh ríofa atá bunaithe ar dhifríocht idir an praghas ar ar cheannaigh agus ar ar dhíol an fheithicil sin amháin, lena n-áirítear tosca nach mbaineann lena húsáid, amhail corrlaigh tráchtála agus costais athdhíola, arna gcinneadh go haontaobhach ag an trádálaí mótarfheithicle, agus cáin bhreisluacha. Thairis sin, a mhéid a thagann na tosca sin chun cinn fiú i gcás nár cláraíodh nó nár úsáideadh an fheithicil roimh fheidhmiú an chirt chun tarraingt siar, is cosúil go gcuireann an modh sin ualach ar an tomhaltóir sin a eascraíonn go heisiach as feidhmiú a chirt chun tarraingt siar. Sna himthosca sin, d’fhéadfadh méid cúitimh atá díréireach le praghas ceannaigh na n-earraí sin a bheith mar thoradh ar mhodh den sórt sin chun cúiteamh a ríomh as caillteanas luacha earraí agus d’fheadfadh sé go bhfágann feidhmiú an chirt chun tarraingt siar dodhéanta nó ródheacair.
Sa cheathrú háit, measann an Chúirt Bhreithiúnais nach ndéantar comhchuibhiú iomlán le Treoir 2008/48 leis na rialacha a bhaineann leis na hiarmhairtí dlíthiúla a d’fhéadfadh eascairt as feidhmiú a chirt chun tarraingt siar ag an tomhaltóir ó chomhaontú creidmheasa atá nasctha le comhaontú ceannaigh feithicle. I ndáil leis sin, meabhraíonn sí nach bhfuil forálacha sa Treoir sin lena rialaítear na hiarmhairtí, maidir le comhaontú chun earraí a sholáthar, a bhaineann le feidhmiú an chirt sin ag an tomhaltóir i ndáil le comhaontú creidmheasa atá nasctha leis an gcomhaontú sin chun earraí a sholáthar. Go sonrach, ní shonraítear i dTreoir 2008/48 cinniúint na n-earraí arna maoiniú ná na hidirghníomhaíochtaí a d’fhéadfadh a bheith ann idir an comhaontú creidmheasa nasctha agus an conradh ceannaigh feithicle. (
5
) Thairis sin, ní dhéileálann aon fhoráil den Treoir sin leis an gcás ina mbaineann ceart chun tarraingt siar an tomhaltóra leis an gcomhaontú creidmheasa nasctha féin. In éagmais rialacha sonracha an Aontais maidir leis an ábhar sin, tagann na rialacha mionsonraithe maidir le cosaint na gceart faoi Threoir 2008/48 a chur chun feidhme faoi dhlíchóras inmheánach na mBallstát, de bhua phrionsabal neamhspleáchas nós imeachta na mBallstát. Dá bhrí sin, is faoi na Ballstáit atá sé, i gcomhréir le prionsabail na coibhéise agus na héifeachtachta, éifeachtaí fheidhmiú an chirt sin a shonrú i gcomhthéacs comhaontú creidmheasa atá nasctha le conradh chun earraí a sholáthar, lena n-áirítear, i gcás inarb iomchuí, an oibleagáid an t‑ús a fabhraíodh ar an gcaipiteal a fuarthas ar iasacht a shocrú, agus na rialacha mionsonraithe maidir leis an oibleagáid sin.
Sa chúigiú háit agus ar deireadh, cuireann an Chúirt Bhreithiúnais in iúl nach gcuirtear cosc le hAirteagal 14(1) de Threoir 2008/48 ar reachtaíocht náisiúnta faoina gceanglaítear ar an tomhaltóir, tar éis a cheart chun tarraingt siar ó chomhaontú creidmheasa atá nasctha le conradh ceannaigh feithicle a fheidhmiú, an t-ús a comhaontaíodh sa chéad chonradh sin a íoc don tréimhse idir íocaíocht na gcistí iasachta le díoltóir na feithicle maoinithe agus an tráth a thugtar an fheithicil ar ais don chreidiúnaí nó don díoltóir. Tá sé beartaithe leis an gcéad abairt d’Airteagal 14(3)(b) de Threoir 2008/48 cothromaíocht a áirithiú idir cosaint tomhaltóirí agus saorghluaiseacht tairiscintí creidmheasa. Sna himthosca sin, le haon oibleagáid a fhorchuirtear ar an tomhaltóir an t-ús atá le híoc a íoc, arna ríomh tríd an tréimhse iarbhír inar cuireadh na cistí ar fáil a chur san áireamh, is féidir an chothromaíocht chonarthach a choinneáil ar bun agus cuirtear cosc ar pháirtí amháin, trína cheart chun tarraingt siar a fheidhmiú, buntáiste míchuí a fháil chun dochar an pháirtí eile, agus dá bhrí sin áirithítear léi comhroinnt chothrom na gcostas agus na sochar a eascraíonn as feidhmíocht an chomhaontaithe creidmheasa, fiú má tá sé páirteach agus sealadach amháin. Ar thaobh amháin, rinne an creidiúnaí méid an chreidmheasa a íocadh le díoltóir na feithicle a thabhairt suas go sealadach don tomhaltóir, arb ionann é agus reo cistí agus riosca airgeadais a ghlacadh. Ar an taobh eile, ní pionós é an t-ús a fabhraíodh ar an gcaipiteal a fuarthas ar iasacht, ach an chomaoin maidir le rochtain ar chreidmheas, ar idirbheart íoctha é, i bprionsabal, gan beann ar fheidhmiú an chirt chun tarraingt siar.
(
1
)	Treoir 2008/48/CE ó Pharlaimint na hEorpa agus ón gComhairle an 23 Aibreán 2008 maidir le comhaontuithe creidmheasa le haghaidh tomhaltóirí agus lena n-aisghairtear Treoir 87/102/CEE ón gComhairle (IO 2008 L 133, lch. 66).
(
2
)	Mar a fhoráiltear in Airteagal 14(1) de Threoir 2008/48.
(
3
)	An dara fomhír d’Airteagal 14(1)(b) de Threoir 2008/48.
(
4
)	Maidir le hAirteagal 10(2)(l) de Threoir 2008/48.
(
5
)	An chéad abairt d’Airteagal 14(3)(a) de Threoir 2008/48.